Oʻzbekiston Respublikasi Tashqi ishlar vazirligi. Oʻzbekiston Respublikasi Tashqi ishlar vazirligi — Oʻzbekiston Respublikasi Vazirlar Mahkamasi tizimiga kiruvchi va Oʻzbekiston Respublikasi Konstitutsiyasida, shuningdek, xalqaro-huquqiy meʼyorlarda belgilangan prinsiplardan kelib chiqqan holda, Oʻzbekiston Respublikasining tashqi siyosatini amalga oshiruvchi davlat boshqaruvi organidir. Vazifalari va vakolatlari. Vazirlik oʻz faoliyatini Oʻzbekiston Prezidentining bevosita rahbarligida amalga oshiradi. Oʻzbekiston Respublikasi davlat suvereniteti prinsiplarini hayotga tatbiq etish, Oʻzbekiston Respublikasi tashqi siyosiy yoʻlini amalda roʻyobga chiqarish, xorijiy mamlakatlar bilan munosabatlarda, shuningdek, xalqaro va mintaqaviy tashkilotlarda Oʻzbekistonning davlat manfaatlarini va uning fuqarolari huquqlarini himoya qilish vazirlikning asosiy vazifalari hisoblanadi.